SCCC พุ่งเกือบ 7% รับกำไร Q2 โตสนั่น 3 เท่าตัว-ปันผล 4 บ. โบรกฯ แนะซื้อเป้า 250 บ.
SCCC พุ่งเกือบ 7% รับกำไร Q2 โตสนั่น 3 เท่าตัว-ปันผล 4 บ. โบรกฯ แนะซื้อเป้า 250 บ. ล่าสุด ณ เวลา 12.24 น. อยู่ที่ 226 บาท บวก 14 บาท หรือ 6.60% สูงสุดที่ 230 บาท ต่ำสุดที่ 220 บาท ด้วยมูลค่าซื้อขาย 68.13 ล้านบาท
25 ก.ค. 2561

ผู้สื่อข่าวรายงานว่า ราคาหุ้น บริษัท ปูนซีเมนต์นครหลวง จำกัด (มหาชน) หรือ SCCC ล่าสุด ณ เวลา 12.24 น. อยู่ที่ 226 บาท บวก 14 บาท หรือ 6.60% สูงสุดที่ 230 บาท ต่ำสุดที่ 220 บาท ด้วยมูลค่าซื้อขาย 68.13 ล้านบาท

ทั้งนี้ ราคาหุ้น SCCC ปรับตัวขึ้น หลังบริษัทรายงานผลการดำเนินงานประจำไตรมาส 2/61 มีกำไร 1.02 พันล้านบาท เพิ่มขึ้น 315.58% จากปีก่อนมีกำไร 245.73 ล้านบาท รวมทั้งประกาศปันผลจากงวดดำเนินงานวันที่ 1 ม.ค. 2561 ถึงวันที่ 30 มิ.ย. 2561 เป็นเงินสด 4 บาท กำหนดขึ้นเครื่องหมาย XD วันที่ 7 ส.ค.2561 และกำหนดจ่ายเงินปันผลในวันที่ 23 ส.ค.2561
ขณะเดียวกัน บล.เมย์แบงก์ กิมเอ็ง (ประเทศไทย) ระบุในบทวิเคราะห์ แนะ”ซื้อ” SCCC โดยบริษัทรายงานผลประกอบการไตรมาส 2/61 สูงถึง 1,021 ล้านบาท เติบโต สูงกว่า 316% จากงวดปีก่อน และเพิ่มขึ้น 23% จากไตรมาสก่อน สนับสนุนจากยอดจำหน่ายปูนในต่างประเทศซึ่งคิดเป็นสัดส่วนสูงกว่า 45% ของรายได้ทั้งหมด โดยเฉพาะเวียดนามและบังคลาเทศ อีกทั้งยังสามารถบริหารต้นทุนที่ดี ส่งผลให้มีอัตรากำไร สูงถึง 37% จากปกติ 32%
พร้อมคาดแนวโน้มครึ่งปีหลัง ยอดจำหน่ายในประเทศจะสูงขึ้นจากที่ติดลบในครึ่งปีแรก โดยประเมินยอดขายทั้งปีที่ 4.58 หมื่นล้านบาท และกำไร 3.89 พันล้านบาท เพิ่มขึ้น 114% จากงวดปีก่อน โดยปัจจุบันมีอัตราการจ่ายปันผลสูงกว่า 5.2% และมี Upside สูงกว่า 22%
ด้าน บล.เอเชีย เวลท์ ระบุในบทวิเคราะห์ว่า SCCC ประกาศผลการดำเนินงานไตรมาส 2/61 ออกมามีกำไรสุทธิ 1,021 ล้านบาท แต่หากหักรายการพิเศษขาดทุนจากอัตราแลกเปลี่ยนออก 17 ล้านบาท จะมีกำไรจากการดำเนินงาน 1,038 ล้านบาท ดีกว่าที่ตลาดคาดไว้ 21%
โดย ฝ่ายวิจัยเห็นฯว่า ความต้องการใช้ปูนซีเมนต์ในประเทศซึ่งเป็นตลาดหลักมีแนวโน้มทรงตัว แต่ราคาหุ้นปรับตัวลดลงมาจนเริ่มมี Upside เทียบกับราคาเป้าหมาย จึงปรับคำแนะนำจากเดิม “ขาย” เป็น “ถือ” ด้วยราคาเป้าหมาย 250 บาทต่อหุ้น 
ทั้งนี้ SCCC ประกาศจ่ายปันผลระหว่างกาลในอัตรา 4 บาทต่อหุ้น ขึ้นเครื่องหมาย XD วันที่ 7 ส.ค. ให้ผลตอบแทนประมาณ 3.8% (ปรับเต็มปี)